Karlalið Íslands fer niður um eitt sæti á nýjum FIFA-lista sem birtur var í morgun og situr nú í 53. sæti. Liðið hefur ekki verið neðar á listanum síðan árið 2014 þegar það var í 58. sæti.
348 landsleikir hafa verið spilaðir síðan að FIFA-listinn var síðast uppfærður en þar á meðal eru leikir á EM, í Suður-Ameríku bikarnum og í Concacaf gullbikarnum. Belgar haldast enn á toppnum þrátt fyrir að hafa dottið út í 8-liða úrslitum Evrópumótsins en Brasilía fer uppfyrir Frakka í 2. sæti. Evrópumeistarar Ítala fara upp um tvö sæti í það 5. Ísland fellur niður um eitt sæti frá því í maí og en besti árangur liðsins á listanum var árið 2018 þegar liðið var í18. sæti. Staða liðsins í dag er hins vegar versta staða Íslands á listanum síðan árið 2014 þegar það sat í 58. sæti en frá því í febrúar á þessu ári hefur liði farið niður um sjö sæti. Landsliðið spilaði þrjá leiki á tímabilinu milli lista, tapaði fyrir Mexíkó 2-1, gerði 2-2 jafntefli við Pólland og vann Færeyjar 1-0.
Skoska liðið Aberdeen býst við allt að 15 þúsund áhorfendum á leik liðsins við Breiðablik sem fram fer í kvöld. Áhorfendabanni var aflétt í Skotlandi í síðustu viku og leikurinn gegn Breiðablik er því sá fyrsti þar sem fylla má Pittodrie leikvang Aberdeen af áhorfendum. Aberdeen vann fyrri leik liðanna á Laugardalsvelli 3-2 en liðið sem vinnur einvígið fer áfram í umspil um sæti í Sambandsdeild Evrópu. Leikurinn hefst klukkan 19:45 í kvöld.
Í kvöld skýrist sömuleiðis hvaða lið mætast í 8-liða úrslitum bikarkeppni karla í fótbolta þegar Víkingur Reykjavík og KR mætast en nú þegar hafa Vestri, ÍR, ÍA, Keflavík, Valur, HK og Fylkir tryggt sér miða þangað. Leikur Víkings og KR fer fram á Víkingsvelli klukkan 19:15 í kvöld.
Og japanski mjúkboltakeppandinn Miu Goto fær nýjan gullverðlaunapening eftir að borgarstjóri heimaborgar hennar Nagoya, Takashi Kawamura, beit í peninginn hennar. Kawamura var gagnrýndur á samfélagsmiðlum og sakaður um virðingarleysi og um að hafa hundsað sóttvarnaraðgerðir. Kawamura baðst afsökunar á athæfinu og bauðst til að greiða fyrir nýjan verðlaunapeninga. Alþjóða ólympíunefndin tilkynnti hins vegar í morgun að Goto fengi nýjan pening og nefndin myndi sjá um allan kostnað.